COMUNICAT DE PRESĂ
Având în vedere Decretul nr.240/2020 privind prelungirea stării de urgenţă pe teritoriul României emis de Preşedintele Românei, în contextul evoluţiei pandemiei determinată de răspândirea coronavirusului SARS-CoV-2, dispoziţiile Hotărârii nr.9/25.03.2020 şi Hotărârii nr.10/30.03.2020 a Colegiului de Conducere al Curţii de Apel Timişoara, precum şi dispoziţiile Decizie nr. 40/11.03.2020 şi Decizie nr.49/30.03.2020, Preşedintele Curţii de Apel Timişoara a decis următoarele:

Art. 1 (1) Având în vedere că potrivit art.7 din Decretul nr.240/2020, pe durata prevăzută la art.1 din acest act normativ se menţin măsurile dispuse prin actele emise pentru punerea în executare a Decretului nr.195/2020, începând cu data de 15 aprilie 2020, se prelungesc pentru o perioadă de 30 de zile măsurile dispuse prin Deciziile nr. 41/ 11.03.2020 şi nr.49/30.03.2020 emise de Preşedintele Curţii de Apel Timişoara şi dispoziţiile Hotărârilor nr.9/25.03.2020 şi nr.10/30.03.2020 emise de Colegiul de conducere al Curţii de Apel Timişoara.

(2) Activitatea de judecată se suspendă la nivelul Curţii de Apel Timişoara şi instanţele din circumscripţia teritorială a acesteia, pentru toate cauzele aflate pe rol, cu excepţia cauzelor urgente care au fost stabilite a se judeca în perioada sării de urgenţă. 

(3) Cauzele care se judecă de urgenţă vor fi afişate săptămânal pe pagina de internet a instanţei şi la intrarea în incinta Palatului Dicasterial.

(4) Celelalte cauze nu se vor judeca, chiar dacă au fixate termen de judecată, ele fiind suspendate de drept în temeiul aceluiaşi decret prezidenţial.

(5)  Pe durata stării de urgenţă continuă activitatea de redactare şi comunicare a hotărârilor judecătoreşti, de înregistrare a cererilor de chemare în judecată introduse pe durata stării de urgenţă, precum şi efectuarea oricăror alte activităţi, sub rezerva respectării regulilor de disciplină sanitară stabilite de autorităţile cu atribuţii în domeniu şi cu observarea dispoziţiilor Decretului nr.240/2020 privind prelungirea stării de urgenţă pe teritoriul României.

 (6) Începând cu data de 15 aprilie 2020 pe perioada stării de urgenţă instituită pe teritoriul României, accesul în incinta Palatului Dicasterial va fi interzis, cu excepţia părţilor şi participanţilor din dosarele urgente.

Art. 2 (1) Începând cu data de 15 aprilie 2020 se menţine măsura dispusă prin HCC nr.9/25.03.2020 cu privire la suspendarea programului de lucru cu publicul la Compartimentele Arhivă şi Registratură, precum şi la Biroul de Relaţii cu Publicul din cadrul Curţii de Apel Timişoara, Tribunalul Timiş şi Judecătoria Timişoara. 

(2) Transmiterea tuturor petiţiilor/cererilor se va realiza doar prin intermediul poştei electronice, fax sau poştă.
Art.3 Prezenta decizie produce efecte pe toată durata instituirii stării de urgenţă pe teritoriul României;  se publică pe pagina de internet a instanţei, pe intranetul instanței, la avizierul instanței şi la intrarea în Palatul Dicasterial.

